Svjetski dan vode
Danas počinje provođenje desetogodišnje akcije nazvane "Voda za život"
Današnji dan - 22. ožujka Ujedinjeni Narodi su posvetili vodi. Danas, to je, isto tako, i početak desetljeća međunarodnih aktivnosti pod nazivom "Voda za život". Agencije svjetske organizacije i druge skupine pozivaju se da usredotoče svoja nastojanja kako bi milijardama ljudi kojima nije dostupna čista i zdrava voda poboljšali sudbinu. Prvo desetljeće vode, osamdesetih godina prošlog stoljeća, opskrbilo je vodom i sanitacijom gotovo 770 milijuna ljudi u svijetu. No, usporedo s rastom broja stanovnika u svijetu, cilj opće dostupnosti pitke vode postaje sve dalji. Zemlja je možda jedinstvena u svemiru zbog svog izobilja vode, koja pokriva 70 posto njezine površine. No, u skladu sa žalopojkom mornara "Voda svud naokolo, al' ni kapi za piće", ogromna većina te vode nije pitka. "Stvarno je začuđujuće da na ovom plavom planetu, na planetu s tolikim izobiljem vode, samo tri posto od sve te vode je slatka, pitka voda," kaže Erik Peterson, iz Centra za strateške i međunarodne studije, u Washingtonu, koji ističe da i od tako male količine pitke vode, tek je djelić dostupan za svakodnevnu uporabu. Većina slatke vode na Zemlji ili je smrznuta, ili je u močvarama, tako da od svake litre slatke vode samo jedna kap ostaje za ljudsku potrošnju. Polovica toga već se koristi u poljoprivredi, industriji, te u gradovima i drugim naseljima. No, šestina čovječanstva – oko jedne milijarde ljudi – nema zdrave pitke vode, a dvije i pol milijarde nema sanitarne uvjete življenja. Statistike Ujedinjenih Naroda pokazuju da gotovo polovina stanovnika zemalja u razvoju pati od bolesti poput kolere i proljeva kao izravne posljedice nedostatka sanitarija. S daljnjim rastom broja stanovnika u svijetu, kaže Erik Peterson, još više će ih biti izloženo takvim uvjetima života. "Vjerujemo da će ti problemi – koji su već sada ogromni – postati u budućnosti još veći. Prema trenutnim procjenama svjetske organizacije, vjerujemo da će do godine 2025. oko 3 milijarde ljudi diljem svijeta biti sučeljeno s nestašicama vode, u nekim slučajevima i po život opasnim nestašicama," kaže Petersen. Unatoč majušne količine iskoristive vode za piće na Zemlji, stručnjaci kažu da je ima dovoljno da se zadovolje potrebe čovječanstva. Problem je, međutim, neadekvatna infrastruktura za dopremu i raspodjelu vode u mnogim zemljama, gdje nema niti specijalnih postrojenja za obradu otpadnih voda, niti dovoljno cjevovoda. U siromašnim zemljama, stoga, velika količina rada koja bi mogla biti ekonomski produktivna utroši se na prenošenje vode na velike udaljenosti iz rijeka i jezera. I razvitak i stabilnost pojedinih regija u svijetu ozbiljno su narušeni jer je pojedine zemlje i krajevi nadmeću za oskudne izvore pitke vode. Primjerice, Indija i Pakistan traže posredovanje Svjetske banke oko želje Indije da izgradi branu za koju Pakistan tvrdi da će smanjiti količinu vode koju on dobiva iz te rijeke u Kašmiru. Iran gradi ogromnu branu koja bi mogla skrenuti dio vode koju ta zemlja dijeli s Irakom. Erik Peterson kaže da su izvori vode na mnogim mjestima u svijetu pitanje koje nadilazi političke granice. "260 vodenih bazena u svijetu dijele dvije ili više zemlje. Trinaest ih dijeli pet ili više zemalja. Koliko uspješno se te zemlje ponašaju u odnosu na ovaj kritični prirodni izvor na koncu će odrediti hoćemo li imati nestabilnosti ili sukobe ili ćemo stvoriti nove putove suradnje za budućnost," kaže naš sugovornik. Godine 2000, članice Ujedinjenih Naroda su postavile cilj smanjenja broja ljudi u svijetu kojima nedostaje čista voda i sanitarije na pola do 2015. godine. No, prema mišljenju Centra za strateške i međunarodne studije, tim nastojanjima nedostaje dovoljno financijskih sredstava: uz trenutnih 30 milijardi, koliko se godišnje investira u razvoj, trebalo bi još između 15 i 30 milijardi dolara. Svjetska zdravstvena organizacija surađuje s više od 200 vlada i nevladinih organizacija, korporacija i sveučilišta u međunarodnoj mreži koja promiče istraživanja o sigurnim i jeftinim načinima pročišćavanja vode za potrebe pojedinačnih kućanstava, kao i o načinima osiguravanja takvih naprava svakome u svijetu kome to treba.